
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	22 aprilie 2009

	Nr.
	27/399


RAPORT

asupra propunerii legislative pentru completarea art.2 din Decretul-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, republicat, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, cu dezbaterea pe fond, în procedură obişnuită, a propunerii legislative pentru completarea art.2 din Decretul-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, republicat, cu modificările şi completările ulterioare, trimisă comisiei cu adresele nr. Plx 619 din 8 octombrie 2008. 

La întocmirea prezentului raport, Comisia a avut în vedere:

· avizul Consiliului Legislativ (nr.543/09.05.2008)

· avizul negativ al Comisiei pentru buget, finanţe şi bănci (nr.458/04.03.2009)

· avizul negativ al Comisiei juridice, de disciplină şi imunităţi (nr.31/978/27.01.2009) 

· avizul favorabil al Comisiei pentru drepturile omului, culte şi problemele minorităţilor naţionale (nr.25/432/06.02.2009)
· punctele de vedere negative ale Guvernului (nr.1388/11.06.2008 şi nr.91/DRP din 20.02.2009)

· punctul de vedere negativ al Ministerului Finanţelor Publice, transmis prin adr.15718 din 03.03.2009.
Propunerea legislativă are ca obiect de reglementare modificarea art.1 alin.(2) lit.b) din Decretul-lege nr.118/1990, republicat, cu modificările şi completările ulterioare, în sensul includerii în categoria persoanelor îndreptăţite la acordarea drepturilor prevăzute de acest act normativ şi a celor care au fost constituite în prizonieri de către partea maghiară după data de 23 august 1944 ori, fiind constituite ca atare înainte de această dată, au fost reţinute în captivitate după încheierea armistiţiului.
· 
Comisia propune Plenului Camerei Deputaţilor respingerea iniţiativei legislative din următoarele considerente:

· atât obiectul cât şi scopul Decretului-Lege nr.118/1990 îl constituie acordarea unor drepturi compensatorii persoanelor care au suferit persecuţii din culpa exclusivă a autorităţilor române. Prin Decizia nr.303/2003, Curtea Constituţională a României a apreciat că acordarea de beneficii numai anumitor persoane, expres enumerate, are o justificare obiectivă şi anume aceea că statul român este responsabil faţă de cetăţenii săi numai în ceea ce priveşte dispoziţiile şi faptele proprii, aplicate de autorităţile române pe teritoriul său.

· iniţiatorii nu precizează sursele financiare necesare aplicării măsurilor propuse, încălcându-se astfel atât dispoziţiile art.138 alin.(5) din Constituţia României şi art.15 alin.(1) din Legea nr.500/2002 privind finanţele publice, cu modificările şi completările ulterioare.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.
La dezbaterile care au avut loc în şedinţa comisiei din 15 aprilie 2009 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale:
· d-l Marius Lazăr – Secretar de Stat

· d-na Georgeta Jugănaru – director.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost aprobat cu unanimitate de voturi. 
Propunerea legislativă a fost respinsă de Senat în şedinţa din 30 septembrie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier parlamentar Elena MESAROŞ

Întocmit,
Expert parlamentar Monica Rallu CURTA

